paragraph_text: Skladao je za ugledne ansamble: Zagrebačke soliste, Zagrebačku filharmoniju, Simfonijski orkestar Hrvatske radiotelevizije, Salzburšku komornu filharmoniju, Moskovski simfonijski orkestar, Ansambl Paul Klee, Zagrebački puhački ansambl, Varaždinski komorni orkestar, Zadarski komorni orkestar. Bio je član renomiranog omladinskog orkestra Gustav Mahler pod vodstvom Claudia Abbada, a sada profesionalno radi u orkestru Zagrebačke filharmonije. Osnivač je ansambla Acoustic project u kojem sklada, aranžira i svira s vrsnim hrvatskim glazbenicima, većinom članovima Zagrebačke filharmonije. Ansambl nastupa na svim vodećim festivalima u regiji. Njegove skladbe izvode se na festivalima kao što su ISCM–ovi svjetski dani glazbe, Muzički biennale Zagreb, Moskovske jeseni i ostali vodeći festivali u zemlji i regiji.